Никола Вапцаров
Сън

chitanka.info

— Лорй, не спиш ли?

Чуваш ли, Лорй?

„По-тихо! Скрий главата си! Отвън

на педя са от нас, не говори!“

— Лорй, сънувах толкоз хубав сън!…

Почакай… как започваше?… Така…

Войната свършена… Разбираш ме, нали?

И всичко е във нашата ръка,

нали така, Лорй?

Работех пак в завода. А пък то

уж същия завод, машини същи,

но частите им блеснали — злато!

И ставите им някак по-могъщи.

В завода ти, Лорй, си надзирател

и казваш: „Днеска искам триста болта!“

„Добре, Лорй, отлично, мой приятел!“

И двамата се смееме доволни.

А вънка тъй широк е небосвода!…

Блести небето, въздухът блести!

И дишаш, дишаш толкова свободно!

И сам не вярваш, че това си ти. —

Лорй погледна другия в очите

(те бяха толкова детински днес),

усмихна се и каза, уж сърдито:

„Какъв си ти мечтател, Фернандес!“

На изток гаснеха звездите. Мрака

отстъпваше във паника,

без строй.

Сигнал за бой!

Започваше атака…

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.